Aleksandar Vučić najavio dolazak kompanije Brose u Pančevo i prosečne neto plate od 200.000 dinara

Nemačka kompanija Brose otvoriće fabriku u Pančevu i zaposliti 1.100 ljudi, koji će, prema najavi predsednika Srbije Aleksandra Vučića zarađivati u proseku 1.700 evra.

Foto: FoNet/Nenad Đorđević

Prema ugovoru koji je pre dva dana potpisan sa kompanijom koja je jedan od najvećih svetskih dobavljača za auto-industriju, u pančevačkom pogonu radilo bi 460 visokoobrazovanih, a investicija će biti vredna 180 miliona evra.

Ni to što bi u budućoj fabrici nemačke kompanije trebalo da radi 40 odsto visoko plaćenih stručnjaka, međutim, ne objašnjava kako je predsednik države došao do računice o prosečnoj plati od 1.700 evra kojom u Srbiji mogu da se pohvale tek menadžeri na najvišim pozicijama i pojedini programeri.

„To znači posao, to znači život za ceo južni Banat, za Kovačicu, Opovo, deo prema Kovinu, Alibunaru. To je više novca za Pančevo. Vidim da se već spremaju kako će da ulože novac od poreza i doprinosa“, rekao je između ostalog Vučić na konferenciji nakon što je ministar privrede Goran Knežević potpisao ugovore sa predstavnikom Brose Tomasom Španglerom, ali i kompanijom MTU koja bi u Staroj Pazovi trebalo da se bavi proizvodnjom motora za avione.

Kompanije sa većinskim nemačkim kapitalom u Srbiji prema podacima Ministarstva privrede zapošljavaju više od 55.000 ljudi, a u poslednjih devet godina uložile su oko 1,36 milijardi evra. Kompanija koja otvara fabriku u Pančevu je deo Brose grupacije i u Srbiji će proizvoditi motore upravljača, električne pumpe za ulje i motore ventilatora za hlađenje.

Brose u svetu zapošljava 26.000 ljudi, a plate u nemačkim fabrikama koje rade u okviru ove kompanije, prema podacima sajta glassdoor.com, idu od 2.500 do 10.000 evra u zavisnosti od pozicije na kojoj se radi. Uprkos tome, u Srbiji u kojoj prosečna plata godinama bezuspešno pokušava da stigne do 500 evra, a minimalna je tek na 250, teško je poverovati da će jug Banata procvetati nakon što u njega dođe samo jedan investitor. Predsednik Vučić to, međutim, predviđa, najavljujući da će Pančevcima „upasti kašika u med“.

– LJudi koji budu u Srbiji radili u MTU i u Brose živeće bolje nego u Nemačkoj. Kada budu imali ovakvu platu onda neće biti potrebe da odlaze u drugu zemlju – rekao je Vučić.

Predsednik Mreže za poslovnu mrežu Dragoljub Rajić kaže za Danas da su najave investicija u Srbiji uvek neodređene i da je teško zamisliti prosečne plate od 1.700 evra kada imamo situaciju da iz zemlje odlazi radna snaga, najviše visokoobrazovani.

– Stručnjaci odlaze iz Srbije, masovno je napuštaju i videćemo ko će ostati da radi. Trenutno je situacija takva da se kompanije otimaju oko stručnjaka i plate su za visoke pozicije porasle poslednjih godina za 150 do 250 evra, ali to nije dovoljno da ih zadrži – kaže Rajić.

Prema jednom istraživanju koje su radili za nemačke kompanije došli su, kako kaže, do toga da su plate menadžera i direktora sektora u Srbiji između 1.000 i 1.200 evra.

– Samo oni na top pozicijama u stranim kompanijama u Srbiji, a tu mislim na svega tri do pet osoba u firmi, plate su 1.800 evra ili više, svi ostali direktori, menadžeri sektora imaju manje – napominje Rajić.

Čak i u IT firmama, kako kaže, koje važe za najplaćenije prosek plata nije toliko visok.

– Programeri sa velikim iskustvom, vođe timova, imaju više od 1.500 do 2.500 evra plate, većina, međutim, zarađuje od 1.000 do 1.400 evra. Problem je i kada imamo vrhunske stručnjake, oni kada dođu do određenog nivoa ne mogu više da se razvijaju u Srbiji i odlaze dalje – ističe naš sagovornik.

U stranim kompanijama koje dođu u Srbiju imaju problem da nađu radnike jer i oni koji izađu sa naših fakulteta, napominje, nisu dovoljno obučeni za poslove u tim kompanijama.

– Stranci zapošljavaju radnike i onda ih obučavaju u svojim fabrikama, na primer u Nemačkoj i po godinu i dve, da bi oni nakon toga dobili veće plate. Često su na tim vrhunskim pozicijama i stranci koji su plaćeni po 5.000 evra, jer je to cena koja mora da se plati nekom da dođe u Srbiju da živi i radi. Mora da mu se da plata koju bi imao i u Nemačkoj ili čak i više od toga – naglašava Dragoljub Rajić.

Profesor Ekonomskog fakulteta LJubodrag Savić kaže da plata od 1.700 evra možda i ne zvuči toliko nerealno, ako se radi o visokoobrazovanim i kvalifikovanim radnicima.

– Ako će zaposliti toliko visokoobrazovanih onda je to nešto drugačije od onoga što smo do sada imali i nije nerealno. Predsednik nije osoba koja ne zna šta priča, ali bolje da sačekamo i vidimo koliko će i da li će zaista tako biti – kaže Savić. Za njega, jedan od problema jeste to što kod nas nema dovoljno kvalifikovanih radnika sa iskustvom za takvu vrstu posla.

Aleksandar Vučić nije govorio samo o platama u budućoj pančevačkoj fabrici elektromotora već i tome da će cene kvadratnog metra u tom gradu po dolasku Brosea skočiti i do tri puta. Agentkinja za nekretnine Kaća Lazarević za Danas kaže da su cene već sada dovoljno skočile da su ljudi na granici da mogu da kupe stanove.

– Cena nekretnina kod nas odavno ne prati trend rasta naših plata, cene nekretnina su nerealno velike – ističe Lazarević. Ona kaže da bi novi skok cena kvadrata za Pančevo bio dobar samo ukoliko bi plate bile toliko velike da svi dobiju mogućnost da mogu da uzmu kredit.

Ko je Brose? Kompaniju Brose sa sedištem u Koburgu osnovao je Maks Brose početkom 20. veka. Trenutno kompanijom upravlja njegov unuk Mihael Stošek, a na sajtu kompanije koja posluje na svakom kontinentu navodi se da svaki drugi automobil na svetu ima u sebi bar jedan proizvod Brosea. U 2019. očekuju na nivou grupe prodaju u vrednosti od 6,2 milijarde evra, a na sajtu navode i da su jedna od 40 najvećih svetskih kompanija u ovom sektoru automobilske industrije.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se